《自江上游龙兴至净因寺》
宋代·王庭圭

晓踏晴沙江上堤，堤平沙尽草萋萋。墙头野杏才先发，叶底雏莺自在啼。

问道渔舟通膴水，只应烟火是桃溪。深村疑有秦人在，记取来时路恐迷。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。